**6**

**Prva obravnava**

Na podlagi 29. člena Zakona o lokalni samoupravi (Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [11/18](http://www.uradni-list.si/1/objava.jsp?sop=2018-01-0457) – ZSPDSLS-1, [30/18](http://www.uradni-list.si/1/objava.jsp?sop=2018-01-1356), [61/20](http://www.uradni-list.si/1/objava.jsp?sop=2020-01-0901) – ZIUZEOP-A in [80/20](http://www.uradni-list.si/1/objava.jsp?sop=2020-01-1195) – ZIUOOPE), 29. člena Zakona o javnih financah (Uradni list RS, št. [11/11](http://www.uradni-list.si/1/objava.jsp?sop=2011-01-0449) – uradno prečiščeno besedilo, [14/13 – popr.](http://www.uradni-list.si/1/objava.jsp?sop=2013-21-0433), [101/13](http://www.uradni-list.si/1/objava.jsp?sop=2013-01-3677), [55/15](http://www.uradni-list.si/1/objava.jsp?sop=2015-01-2277) – ZFisP, [96/15](http://www.uradni-list.si/1/objava.jsp?sop=2015-01-3772) – ZIPRS1617, [13/18](http://www.uradni-list.si/1/objava.jsp?sop=2018-01-0544) in [195/20](http://www.uradni-list.si/1/objava.jsp?sop=2020-01-3501) – odl. US, [18/23](http://www.uradni-list.si/1/objava.jsp?sop=2023-01-0348) – ZDU-1O in [76/23](http://www.uradni-list.si/1/objava.jsp?sop=2023-01-2386)) ter 19. člena Statuta Mestne občine Nova Gorica (Uradni list RS, št. 13/12, 18/17 in 19/18) je Mestni svet Mestne občine Nova Gorica na seji dne \_\_\_\_\_\_\_\_\_\_\_\_\_\_ sprejel

## O D L O K

### O PRORAČUNU MESTNE OBČINE NOVA GORICA

### ZA LETO 2024

I. SPLOŠNI DOLOČBI

1. člen

S tem odlokom Mestna občina Nova Gorica za leto 2024 določa proračun, postopke izvrševanja proračuna ter obseg zadolževanja in poroštev občine in javnega sektorja na ravni občine (v nadaljnjem besedilu: proračun).

2. člen

S proračunom se zagotavljajo sredstva za financiranje nalog, ki jih v skladu z ustavo in zakonom izvaja Mestna občina Nova Gorica.

II. SPLOŠNI IN POSEBNI DEL PRORAČUNA

3. člen

1. V splošnem delu proračuna so prejemki in izdatki proračuna Mestne občine Nova Gorica izkazani v bilanci prihodkov in odhodkov, v računu finančnih terjatev in naložb ter v računu financiranja.
2. Splošni del proračuna se na ravni podskupin kontov določa v naslednjih zneskih:

|  |  |
| --- | --- |
|  | v EUR |
|  | **Proračun** |
| **I. SPLOŠNI DEL PRORAČUNA** | **2024** |
| **A. BILANCA PRIHODKOV IN ODHODKOV** | |
| **I. SKUPAJ PRIHODKI (70+71+72+73+74+78)** | **59.526.783** |
| **TEKOČI PRIHODKI (70+71)** | **41.805.974** |
| **70 DAVČNI PRIHODKI** | **26.343.357** |
| 700 Davki na dohodek in dobiček | 21.486.757 |
| 703 Davki na premoženje | 3.986.600 |
| 704 Domači davki na blago in storitve | 870.000 |
| **71 NEDAVČNI PRIHODKI** | **15.462.617** |
| 710 Udeležba na dobičku in dohodki od premoženja | 9.347.051 |
| 711 Takse in pristojbine | 33.000 |
| 712 Globe in druge denarne kazni | 54.900 |
| 713 Prihodki od prodaje blaga in storitev | 845.600 |
| 714 Drugi nedavčni prihodki | 5.182.066 |
| **72 KAPITALSKI PRIHODKI** | **2.670.000** |
| 720 Prihodki od prodaje osnovnih sredstev | 678.300 |
| 722 Prihodki od prodaje zemljišč in neopredmetenih sredstev | 1.991.700 |
| **73 PREJETE DONACIJE** | **13.400** |
| 730 Prejete donacije iz domačih virov | 13.400 |
| **74 TRANSFERNI PRIHODKI** | **14.423.982** |
| 740 Transferni prihodki iz drugih javnofinančnih institucij | 9.852.383 |
| 741 Prejeta sredstva iz državnega proračuna iz sredstev proračuna Evropske unije in iz drugih držav | 4.571.599 |
| **78 PREJETA SREDSTVA IZ EVROPSKE UNIJE IN IZ DRUGIH** | **613.427** |
| **DRŽAV** |
| 787 Prejeta sredstva od drugih evropskih institucij in iz drugih držav | 613.427 |
|  |  |
| **II. SKUPAJ ODHODKI (40+41+42+43+45)** | **64.046.831** |
| **40 TEKOČI ODHODKI** | **14.059.616** |
| 400 Plače in drugi izdatki zaposlenim | 3.646.405 |
| 401 Prispevki delodajalcev za socialno varnost | 538.757 |
| 402 Izdatki za blago in storitve | 8.584.454 |
| 403 Plačila domačih obresti | 950.000 |
| 409 Rezerve | 340.000 |
| **41 TEKOČI TRANSFERI** | **18.853.094** |
| 410 Subvencije | 669.000 |
| 411 Transferi posameznikom in gospodinjstvom | 7.809.780 |
| 412 Transferi nepridobitnim organizacijam in ustanovam | 1.263.564 |
| 413 Drugi tekoči domači transferi | 9.043.750 |
| 414 Tekoči transferi v tujino | 67.000 |
| **42 INVESTICIJSKI ODHODKI** | **29.452.288** |
| 420 Nakup in gradnja osnovnih sredstev | 29.452.288 |
| **43 INVESTICIJSKI TRANSFERI** | **1.681.833** |
| 431 Investicijski transferi pravnim in fizičnim osebam, ki niso proračunski uporabniki | 705.500 |
| 432 Investicijski transferi proračunskim uporabnikom | 976.333 |
|  |  |
| **III. PRORAČUNSKI PRESEŽEK** | **-4.520.048** |
| **(PRORAČUNSKI PRIMANJKLJAJ)** |  |
| **(I. - II.)** (Skupaj prihodki minus skupaj odhodki) |  |
|  |  |
| **III/1. PRIMARNI PRESEŽEK (PRIMANJKLJAJ)** | **-3.666.748** |
| **(I. - 7102) - ( II. - 403 - 404)** |  |
| (Skupaj prihodki brez prihodkov od obresti minus skupaj odhodki brez plačil obresti) |  |
|  |  |
| **III/2. TEKOČI PRESEŽEK (PRIMANJKLJAJ)** | **8.893.264** |
| **(70 + 71) - (40 + 41)**  (Tekoči prihodki minus tekoči odhodki in tekoči transferi) |  |
|  |  |
| **B. RAČUN FINANČNIH TERJATEV IN NALOŽB** | |
| **IV. PREJETA VRAČILA DANIH POSOJIL IN PRODAJA** | **0** |
| **KAPITALSKIH DELEŽEV (750+751+752)** |  |
| **75 PREJETA VRAČILA DANIH POSOJIL IN PRODAJA** | **0** |
| **KAPITALSKIH DELEŽEV** |  |
| 750 Prejeta vračila danih posojil | 0 |
| **V. DANA POSOJILA IN POVEČANJE KAPITALSKIH** | **121.716** |
| **DELEŽEV (440+441+442+443)** |  |
| **44 DANA POSOJILA IN POVEČANJE KAPITALSKIH DELEŽEV** | **121.716** |
| 443 Povečanje namenskega premoženja v javnih skladih in drugih pravnih osebah javnega prava, ki imajo premoženje v svoji lasti | 121.716 |
| **VI. PREJETA MINUS DANA POSOJILA IN** | **-121.716** |
| **SPREMEMBE KAPITALSKIH DELEŽEV (IV. - V.)** |  |
|  |  |
| **C.*RAČUN FINANCIRANJA*** | |
| **VII. ZADOLŽEVANJE (500+501)** | **6.329.000** |
| **50 ZADOLŽEVANJE** | **6.329.000** |
| 500 Domače zadolževanje | 6.329.000 |
| **VIII. ODPLAČILA DOLGA (550+551)** | **2.687.236** |
| **55 ODPLAČILA DOLGA** | **2.687.236** |
| 550 Odplačila domačega dolga | 2.687.236 |
|  |  |
| **IX. SPREMEMBA STANJA SREDSTEV NA RAČUNU** | **-1.000.000** |
| **(I.+IV.+VII.-II.-V.-VIII.)** |  |
| **X. NETO ZADOLŽEVANJE (VII.-VIII.)** | **3.641.764** |
| **XI. NETO FINANCIRANJE (VI.+X.-IX.)** | **4.520.048** |
| **XII. STANJE SREDSTEV NA RAČUNIH NA DAN 31.12. PRETEKLEGA LETA** | **1.000.000** |

1. Posebni del proračuna sestavljajo finančni načrti neposrednih uporabnikov, ki so razdeljeni na naslednje programske dele: področja proračunske porabe, glavne programe in podprograme, predpisane s programsko klasifikacijo izdatkov občinskih proračunov. Podprogram je razdeljen na proračunske postavke, te pa na konte, določene s predpisanim enotnim kontnim načrtom.
2. Posebni del proračuna se objavi na ravni proračunskih postavk – kontov.
3. V Načrtu razvojnih programov se prikazujejo načrtovani izdatki za programe in projekte Mestne občine Nova Gorica po virih financiranja in posameznih letih za celovito izvedbo projektov oziroma programov.
4. Stanje denarnih sredstev na računu proračuna na koncu preteklega leta je sestavni del proračuna za tekoče leto.

III. POSTOPKI IZVRŠEVANJA PRORAČUNA

4. člen

Neposredni uporabniki občinskega proračuna so mestni svet, nadzorni odbor, župan, občinska uprava, medobčinska uprava Mestne občine Nova Gorica, Občine Ajdovščina in Občine Brda ter krajevne skupnosti. Posredni uporabniki sredstev občinskega proračuna so javni zavodi in javni skladi, katerih ustanovitelj oz. soustanovitelj je občina.

5. člen

1. Prihodki proračuna se pobirajo in vplačujejo v proračun v skladu s predpisi.
2. Prihodki, ki jih uprava ustvari s svojo dejavnostjo, so prihodek proračuna. Prihodki, ki jih krajevna skupnost ustvari s svojo dejavnostjo, so prihodek krajevne skupnosti.
3. Prihodki proračuna so tudi donacije, ki jih Mestna občina Nova Gorica oziroma krajevne skupnosti prejmejo od domače ali tuje pravne in fizične osebe.
4. Kupnina od prodaje finančnega in stvarnega premoženja Mestne občine Nova Gorica je prihodek proračuna.
5. Kupnina, najemnina in odškodnina za občinsko stvarno premoženje se uporabi samo za gradnjo, nakup in vzdrževanje stvarnega premoženja občine.
6. Načrt ravnanja s premičnim premoženjem Mestne občine Nova Gorica sprejme župan.

6. člen

1. Proračunski uporabniki so dolžni koristiti sredstva le za namene, določene v posebnem delu proračuna in načrtu razvojnih programov.
2. Namenski prejemki proračuna so donacije, namenski prejemki proračunskega sklada, prihodki od prodaja ali zamenjave občinskega stvarnega premoženja in odškodnine iz naslova zavarovanj, transferi iz državnega proračuna in EU, okoljska dajatev za onesnaževanje okolja zaradi odvajanja odpadnih voda, namenski prihodki krajevnih skupnosti, komunalni prispevek ter najemnina gospodarske javne infrastrukture iz naslova obveznih gospodarskih javnih služb, turistična taksa ter koncesijska dajatev od iger na srečo.
3. Če so namenski prihodki vplačani v proračun v večjem obsegu, kot so načrtovani v sprejetem proračunu, proračunski uporabnik prevzema in plačuje obveznosti samo v višini načrtovanih pravic porabe v finančnem načrtu sprejetega proračuna.
4. Če so namenski prihodki vplačani v proračun v nižjem obsegu, kot so načrtovani v sprejetem proračunu, proračunski uporabnik prevzema in plačuje obveznosti samo v višini dejansko vplačanih oziroma razpoložljivih prihodkov.
5. Namenska sredstva, ki niso bila porabljena v preteklem letu, se prenesejo v proračun za tekoče leto za namen za katerega so opredeljena.

7. člen

1. Del predvidenih prihodkov proračuna v višini 100.000 EUR se v skladu z 42. členom Zakona o javnih financah zadrži kot splošna proračunska rezervacija.
2. Sredstva splošne proračunske rezervacije se uporabljajo za nepredvidene namene, za katere v proračunu niso zagotovljena sredstva ali niso zagotovljena v zadostnem obsegu, ker jih ni bilo mogoče načrtovati.
3. O uporabi sredstev splošne proračunske rezervacije odloča župan in poroča mestnemu svetu šestmesečno. Dodeljena sredstva splošne proračunske rezervacije se razporedijo v finančni načrt neposrednega uporabnika, na ustrezne proračunske postavke.

8. člen

1. V proračunu občine se zagotavljajo sredstva za proračunsko rezervo, ki deluje kot proračunski sklad v skladu z 49. členom Zakona o javnih financah.
2. Proračunska rezerva se v letu 2024 oblikuje v višini 240.000 EUR.
3. Župan lahko na predlog organa, pristojnega za finance samostojno odloča o porabi do 30.000 EUR zbranih razpoložljivih sredstev proračunske rezerve za namene določene v 49. členu Zakona o javnih financah in o tem obvešča mestni svet.
4. V primerih porabe sredstev, ki presega višino določeno v prejšnjem odstavku, odloča mestni svet s posebnim odlokom.

9. člen

1. Osnova za prerazporejanje pravic porabe je zadnji sprejeti proračun, spremembe proračuna ali rebalans proračuna.
2. Župan lahko s sklepi prerazporedi sredstva med proračunskimi postavkami praviloma znotraj istega področja porabe pri neposrednih proračunskih uporabnikih mestni svet, nadzorni odbor, župan, občinska uprava in Medobčinska uprava Mestne občine Nova Gorica, Občine Ajdovščina in Občine Brda.
3. Zmanjšanje proračunske postavke ne sme preseči 20 % vrednosti celotne postavke.
4. Proračunski uporabnik lahko samostojno razporeja proračunska sredstva med konti v okviru iste proračunske postavke v sistemu Cadis. S soglasjem finančno računovodske službe se odpre nov konto za izdatke, ki jih pri planiranju proračuna ni bilo mogoče predvideti ali se je med letom izkazalo, da konto ne ustreza ekonomskemu namenu porabe. Sredstva se znotraj proračunske postavke prerazporedijo na nov konto.
5. Ne glede na določbo prejšnjega odstavka prerazporeditve niso dovoljene iz postavk drugih namenskih sredstev.
6. Župan s polletnim poročilom o izvrševanju proračuna in z zaključnim računom proračuna poroča mestnemu svetu o prerazporeditvah pravic porabe sredstev med proračunskimi postavkami in v bilancah proračuna prikaže veljavni proračun za leto 2024.

10. člen

Sredstva proračuna se smejo uporabljati le za namene, ki so določeni s proračunom, ko so opravljena vsa predhodna predpisana dejanja in pridobljena dokumentacija, dovoljenja in druga predpisana pravna podlaga.

11. člen

Predsedniki krajevnih skupnosti lahko s pisnimi sklepi prerazporedijo sredstva med postavkami znotraj posamične krajevne skupnosti – neposrednega uporabnika proračuna z zaporedno številko od 21 do 39. Zmanjšanje proračunske postavke ne sme preseči 20 % vrednosti celotne postavke.

12. člen

1. Proračunski uporabniki lahko prevzemajo obveznosti le v okviru sredstev, ki so v proračunu predvidena za posamezne namene.
2. Subvencije se dodeljuje za točno določene namene, pod vnaprej določenimi pogoji in na podlagi pravil s področja dodeljevanja državnih pomoči.
3. Proračunski uporabniki zagotovijo sredstva za obveznosti iz preteklih let, ki niso predvidena v proračunu za tekoče leto, v okviru sredstev proračuna tekočega leta.

13. člen

1. Za izvrševanje proračuna je odgovoren župan.
2. Župan lahko za izvrševanje proračuna pooblasti tudi druge zaposlene osebe.
3. Za izvrševanje finančnega načrta krajevne skupnosti je odgovoren svet krajevne skupnosti ali predsednik sveta, če ga za to pooblasti svet krajevne skupnosti.
4. Krajevne skupnosti so dolžne pred sklenitvijo posameznega pravnega posla pridobiti pisno soglasje župana, v nasprotnem primeru je pravni posel ničen.
5. Soglasje župana ni potrebno za sklenitev:

- pravnih poslov za nabavo blaga in storitev, katerih vrednost je nižja od 40.000 EUR;

- pravnih poslov za gradnje, rekonstrukcije in adaptacije, katerih vrednost je nižja od 80.000 ,00 EUR;

- pravnih poslov, v katere je občina vključena kot sofinancer oz. pogodbena stranka;

- pravnih poslov, s katerimi krajevne skupnosti oddajajo nepremičnine in premičnine v občasno rabo;

- pravnih poslov, s katerimi krajevne skupnosti v okviru izvajanja pokopališke dejavnosti oddajajo grobove v najem;

- pravnih poslov, na podlagi katerih krajevne skupnosti zgolj pridobivajo sredstva kot npr. donacije, sponzorstva.

14. člen

1. Neposredni proračunski uporabnik lahko v tekočem letu za investicijske odhodke in investicijske transfere razpiše javno naročilo za celotno vrednost projekta, ki je vključen v načrt razvojnih programov, če so zanj načrtovane pravice porabe na postavkah sprejetega proračuna. Neposredni proračunski uporabnik lahko v letu 2024 sklene pogodbo, katerih obveznosti zapadejo v plačilo v naslednjih letih največ do skupne višine 50 % predvidenih sredstev v sprejetem načrtu razvojnih programov, če ima načrtovane pravice porabe v tekočem proračunskem letu.
2. Omejitve iz prejšnjega odstavka ne veljajo za izvedbo projektov, ki se financirajo iz sredstev EU, in sicer do višine vrednosti projekta.
3. Skupni obseg prevzetih obveznosti v letu 2024, ki bodo zapadle v plačilo v prihodnjih letih za blago in storitve ter za tekoče transfere, ne sme presegati 25 % pravic porabe v veljavnem finančnem načrtu posameznega neposrednega proračunskega uporabnika.
4. Omejitve iz prejšnjega odstavka ne veljajo za najem prostorov in opreme, dobavo elektrike, telefona, vode, komunalnih storitev, računalniških storitev in drugih storitev, potrebnih za operativno delovanje neposrednih uporabnikov ter prevoze šoloobveznih otrok.
5. Prevzete obveznosti se načrtujejo v finančnem načrtu neposrednega proračunskega uporabnika in načrtu razvojnih programov.

15. člen

1. Neposredni proračunski uporabnik vodi evidenco projektov iz veljavnega načrta razvojih programov.
2. Spremembe veljavnega načrta razvojnih programov so uvrstitev projektov v načrt razvojnih programov in druge spremembe projektov že vključenih v veljavni načrt razvojnih programov.
3. Temeljni dokument za uvrstitev projekta v načrt razvojnih programov je dokument identifikacije investicijskega projekta, izdelan skladno z Uredbo o enotni metodologiji za pripravo in obravnavo investicijske dokumentacije na področju javnih financ (Uradni list RS, št. 60/06, 54/10 in 27/16). Izhodiščna vrednost se lahko spremeni na podlagi s sklepom potrjene predinvesticijske zasnove, investicijskega programa ali njegove novelacije.
4. Novi projekti se uvrstijo v načrt razvojnih programov, če investicijsko dokumentacijo potrdi mestni svet.
5. Župan lahko v postopku izvrševanja proračuna:

* posamezen projekt v načrtu razvojnih programov ukine, v kolikor bi se izkazalo, da projekt ni uresničljiv ali da ga ni mogoče izvesti,
* spremeni vrednost, vire in dinamiko financiranja v okviru posameznega projekta na podlagi pripravljenega Poročila o izvajanju projekta, če skupna vrednost projekta ne presega 20 % izhodiščne vrednosti,
* doda nov projekt v načrt razvojnih programov, ki je sofinanciran iz državnega proračuna oziroma evropskih sredstev.

1. Proračunski uporabnik lahko samostojno razporedi sredstva med podkonti v okviru istega projekta v načrtu razvojih programov. V primeru prerazporejanja sredstev med posameznimi projekti v veljavnem načrtu razvojnih programov odloča župan.
2. Posamezni projekt v veljavnem načrtu razvojnih programov, katerega zaključek financiranja se zaradi še ne zapadlih obveznosti iz predhodnega leta prestavi tekoče proračunsko leto, se vključi v proračun tekoče leta ter uvrsti v načrt razvojnih programov po uveljavitvi proračuna.
3. O projektih, ki jih župan ukine ali spremeni v načrtu razvojnih programov, mora poročati mestnemu svetu ob sprejemanju prvega naslednjega proračuna, prvega rebalansa ali prve spremembe proračuna.

III. ODPIS DOLGA

16. člen

1. Če so izpolnjeni pogoji iz 77. člena Zakona o javnih financah, lahko župan v letu 2024 odpiše plačilo dolga posameznemu dolžniku do višine 1.000 EUR, vendar največ do skupne višine 20.000 EUR letno, če bi bili stroški postopka izterjave v nesorazmerju z višino terjatve ali če se zaradi neunovčljivosti premoženja dolžnika ugotovi, da terjatve ni mogoče izterjati.
2. Če so izpolnjeni pogoji iz 77. člena Zakona o javnih financah, lahko predsednik krajevne skupnosti v letu 2024 odpiše ali delno odpiše dolgove, ki jih imajo dolžniki do krajevne skupnosti, in sicer največ do skupne višine 500 EUR, če bi bili stroški postopka izterjave v nesorazmerju z višino terjatve ali če se zaradi neunovčljivosti premoženja dolžnika ugotovi, da terjatve ni mogoče izterjati.
3. Župan lahko na prošnjo dolžnika ob primernem zavarovanju in obrestovanju odloži plačilo, dovoli obročno plačilo dolga dolžnika ali spremeni predvideno dinamiko plačila dolga, če se s tem bistveno izboljšajo možnosti za plačilo dolga dolžnika, od katerega sicer ne bi bilo možno izterjati celotnega dolga.
4. Kot dolgovi po tem členu se ne štejejo dolgovi do občine iz naslova obveznih dajatev.

IV. OBSEG ZADOLŽEVANJA IN POROŠTEV OBČINE IN JAVNEGA SEKTORJA

17. člen

Za kritje presežkov odhodkov nad prihodki v bilanci prihodkov in odhodkov, presežkov izdatkov nad prejemki v računu finančnih terjatev in naložb ter odplačila dolgov v računu financiranja se občina za proračun leta 2024 lahko zadolži do višine 6.329.000 EUR.

18. člen

1. Župan je pooblaščen, da odloča:

* o kratkoročni zadolžitvi največ do 5 % sprejetega proračuna v primeru neenakomernega pritekanja prihodkov in
* o začasnem zadržanju izvrševanja proračuna skladno z zakonom.

1. Za zagotavljanje likvidnosti proračuna se izjemoma lahko uporabijo tudi prosta denarna namenska sredstva.

19. člen

1. Posredni proračunski uporabniki občinskega proračuna, javni gospodarski zavodi in javna podjetja, katerih ustanoviteljica je občina ter druge pravne osebe, v katerih ima občina neposredno ali posredno prevladujoč vpliv, se lahko v letu 2024 zadolžujejo do skupne višine 6 mio EUR in izdajajo poroštva do skupine višine glavnic 0 EUR s soglasjem občine pod pogoji, ki jih določi mestni svet in če imajo te osebe zagotovljena sredstva za servisiranje dolga iz neproračunskih virov. Izdana soglasja se ne štejejo v največji obseg možnega zadolževanja občine, ki je določen v zakonu, ki ureja financiranje občin.
2. Soglasje iz prejšnjega odstavka tega člena izda mestni svet.

20. člen

Obseg poroštev, ki jih Mestna občina Nova Gorica lahko na osnovi sklepa mestnega sveta izdaja javnim zavodom, javnim skladom in javnim podjetjem, katerih ustanovitelj oz. soustanovitelj je, v letu 2024 ne sme preseči skupne višine 100.000 EUR potencialne letne obveznosti.

V. FINANCIRANJE POSREDNIH PRORAČUNSKIH UPORABNIKOV OBČINSKEGA PRORAČUNA

21. člen

(1) Posredni proračunski uporabniki občinskega proračuna so dolžni pristojnim organom občinske uprave predložiti program dela in finančni načrt za leto 2024 ter poročila o realizaciji programov in o porabi sredstev po namenih za preteklo leto v skladu s predpisi. Posredni proračunski uporabniki, ki se pretežno financirajo iz proračuna, uskladijo svoje finančne načrte s sprejetim proračunom v 30 dneh po uveljavitvi proračuna.

(2) Posredni proračunski uporabniki so dolžni dodatno predložiti podatke za analizo poslovanja, ki jih zahteva župan, nadzorni odbor ali za finance pristojen organ občinske uprave.

22. člen

Za zakonito in namensko uporabo sredstev, ki so proračunskemu uporabniku oziroma prejemniku proračunskih sredstev razporejena iz proračuna, je odgovoren predstojnik organa, zavoda, javnega sklada, društva oziroma poslovodni organ prejemnika sredstev.

VI. KONČNA DOLOČBA

23. člen

Ta odlok začne veljati naslednji dan po objavi v Uradnem listu Republike Slovenije.

Celoten proračun se objavi na spletnih straneh Mestne občine Nova Gorica.

Številka: 410-0015/2023-

Nova Gorica, dne

Samo Turel

ŽUPAN

Številka: 410-0015/2023-4

Nova Gorica, dne 8. novembra 2023

O B R A Z L O Ž I T E V

# POVZETEK

Proračun Mestne občine Nova Gorica za leto 2024 sloni na več ključnih infrastrukturnih projektih, ki zavzemajo področje kulture, zdravstva, šolstva, gospodarstva, zelenega preboja občine in razvoja podeželja. Večje investicije, ki se bodo izvedle so letu 2024 so predvsem investicije za potrebe projekta EPK 2025, dokončanje izgradnje prizidka Zdravstvenega doma Nova Gorica, zaključek projekta odvajanje in čiščenje odpadne vode v porečje Soče. Poseben poudarek v letu 2024 bo tudi na projektu parkirne politike, urejanje prostorskih aktov za poslovno cono Meblo zahod, športnega parka Ajševica, ter Science city Solkan.

Sama zadolžitev občine v višini dobrih 6 milijonov evrov bo izključno za potrebe izvedbe izgradnje parkirne hiše ob Zdravstvenem domu ter izvedbe infrastrukturnih projektov EPK 2025.

Na prihodkovni strani pa poudarjamo višji priliv s strani države na račun povprečnine in izravnave v skupni višini slabih 1,5 milijonov evrov, prav tako pričakujemo dodatna finančna sredstva pri odprodaji zemljišč v PEC ter SIA.

**Evropska prestolnica kulture**

V sklopu Evropske prestolnice kulture se v letu 2024 in v začetku leta 2025 načrtuje več infrastrukturnih intervencij. Skupna ocenjena vrednost znaša 8,3 mio EUR. Za projekt Trg Evrope je dokumentacija za izvedbo gradnje v zaključni fazi. Izbor izvajalca je predviden do začetka leta 2024. Za izvedbo rekonstrukcije trga je predvidenih 8 mesecev. Za Super 8 in EPIC se pridobivajo mnenja in pripravlja dokumentacija za pridobitev gradbenega dovoljenja. Obnova/rekonstrukcija objektov je predvidena v drugem, tretjem in četrtem kvartalu leta 2024. V sklopu proračunskih postavk vezanih na EPK je vključena še »Podporna infrastruktura v Rafutskem parku« ter igrišča v urbanem zelenem pasu ob meji.

Vrednost celotne intervencije, ki je sofinancirana s CTN sredstev se v primerjavi s predhodno oceno vrednosti zmanjšuje, zaradi omejevanja posegov in racionalizacije s tem, da so lastni viri v okvirih optimalnega deleža, ki jih financiranje zahteva.

**Parkirna politika**

MONG je ostala edina mestna občina z neurejenim parkiranjem, poleg tega pa je med mesti v evropskem vrhu i po številu avtomobilov na prebivalca. V ta namen se načrtuje v prvi polovici leta 2024 izvedba načrta parkirne politike. Za uvedbo prenovljenega sistema upravljanja s parkirnimi mesti je predhodno potrebno izvesti ustrezne ukrepe in zagotoviti pogoje za samo izvedbo: strokovne podlage in ureditev parkirišč, digitalna in druga oprema za upravljanje in nadzor nad parkiranjem, za kar se v letu 2024 načrtuje 407.000 EUR. S tem se bo prispevalo k boljši dostopnosti mestnega središča, uravnoteženemu prometnemu načinu in višji kakovosti bivanja.

**Zeleni preboj občine**

Svetovni trend gre v smeri zelenega preboja držav, občin, mest in krajev. Temu trendu sledi tudi MONG predvsem na dveh področjih, in sicer: postavitev malih in večjih sončnih elektrarn ter nakup električnih avtobusov. Za oba omenjena večja projekta se bomo v letu 2024 prijavili na javne razpise Ministrstva za okolje, podnebje in energijo (sončne elektrarne) in EKO sklada (električni avtobusi). Prav tako bomo v letu 2024 izpeljali ustrezno javno naročilo za postavitev večje sončne elektrarne na odlagališču v Stari Gori, ki bi imela cca. 5 MW moči. Veliko pozornosti bomo namenili tudi postavitvi večjega števila električnih polnilnic tako za avtomobile kot tudi za električna kolesa.

**Prostorsko načrtovanje – nov začetek razvoja občine**

Za področje prostorskega načrtovanja bo v letih 2024 in 2025 namenjenih 590.500 EUR, in sicer za nadaljevanje in pričetek novih postopkov priprave prostorskih aktov: postopek sprememb in dopolnitev OPN številka 7, postopek sprememb in dopolnitev OPN številka 9, pričetek priprave strokovnih podlag za postopek priprave prostorskega akta v skladu z ZUreP-3, pričetek postopka priprave OPPN Poslovna cona Meblo, OPPN Ščedne, OPPN Poslovna cona Prvačina, priprava strokovnih podlag za območje športnega parka na Ajševici, za območje Science city v Solkanu in drugih nalog.

Za področje trajnostnega urejanja prometa bo v dveh letih namenjenih 325.000 EUR za potrebe načrtovanja prometnih ureditev na ravni idejnih zasnov za izboljšanje prometne varnosti, izdelavi izvedbene dokumentacije za izvedbo manjših ukrepov prometne varnosti s prednostno obravnavo šolskih poti in za novelacijo celostne prometne strategije.

**Gospodarstvo – ključen dejavnik razvoja občine**

V letu 2024 in 2025  v okviru ukrepov za spodbujanje podjetništva in razvoja  inovativnega gospodarstva ponovno uvajamo ukrep  "Zagon novih inovativnih podjetij",  skladno s katerim bomo prek javnega razpisa dodeljevali finančne spodbude za  nakup raziskovalne  opreme, sofinancirali pa bomo tudi stroške  najemnine za poslovne prostore, stroške promocijskih aktivnosti novo nastalega podjetja  ter tudi stroške dela zaposlenega osebja v podjetju.

Aktivno bomo začeli delati na prostorskih aktih za vzpostavitev Science city Solkan (na območju trenutne SIA), nadaljevali na področju OPPN Poslovna cona Prvačina ter začeli s postopkom OPPN Poslovna cona Meblo, ki bo omogočala prenovljen razvoj gospodarstva na tem območju.

MONG je začela razvijati idejo, za katero smo prepričani, da se bo v kratkem tudi uresničila, in to je, da MONG postane center podjetništva mladih.

**Participacija občanov za zelene projekte**

V sklopu že dobro sprejetega projekta »Participativni proračun« s strani občanov in krajanov bomo v dobrih dveh letih namenili 600.000 EUR, kar je največ, odkar se je ta projekt vpeljal tudi v MONG. Sam projekt bomo nadgradili v smeri, da bomo prvenstveno podprli projekte občanov, ki bodo ciljno zeleno usmerjeni ter del sredstev namenili samo predlogom, ki jih bodo podali mlajši občani (predvidoma od 15 do 29 let).

**Šolstvo – na mladih svet stoji**

Že vrsto let MONG vlaga velika finančna sredstva v investicije tako na nivoju osnovnega šolstva kot vrtcev. V letu 2024 bomo zaključili drugo fazo nadgradnje OŠ Čepovan, zaključila se bo investicija v prenovo telovadnice OŠ Kozara. Za začetek investicije v rekonstrukcijo in prizidavo OŠ Solkan bomo v tem letu pridobili ustrezno dokumentacijo, investicija pa naj bi se začela leta 2025. Prav tako to velja za OŠ Šempas, za katero pa že imam pridobljena vsa ustrezna dovoljenja za začetek prizidave 4 učilnic. V kolikor bomo pridobil dodatna sredstva ali iz proračuna ali preko javnih razpisov bo prva investicija v enoto vrtca Mojca (jaslični oddelek) v Novi Gorici.

**Krajevne skupnosti – srce razvoja podeželja**

V letu 2024 in 2025 bodo imele krajevne skupnosti v MONG za delovanje na razpolago skupaj 913.066 EUR sredstev, in sicer 73.560 EUR lastnih sredstev ter 839.506 EUR proračunskih sredstev. Za investicije pa se bo iz lastnih sredstev namenilo 346.843 EUR, iz proračuna občine pa 269.800 EUR, skupaj torej za obe leti 616.643 EUR sredstev.  Kot vedno se nameni tudi sredstva, poleg lastnih tudi iz proračuna, za vzdrževanje krajevnih poti  in prireditve. Odpira se nova proračunska postavka Upravljanje in vzdrževanje objektov za rekreacijo, ki bo namenjena zavarovanju, plačilu tekočih stroškov ter vzdrževanju, ki so jih nekatere krajevne skupnosti pridobile v upravljanje od MONG. Za obe leti se nameni iz proračuna sredstva v višini 84.460 EUR.

**Cestna infrastruktura**

Kljub temu, da MONG veliko sredstev vlaga v kolesarske povezave, bomo določena finančna sredstva namenili tudi ureditvam cestnih površin. Na vseh odsekih, kjer se bo urejala komunalna infrastruktura, bo MONG istočasno poskrbela tudi za sanacijo zgornjega ustroja samega cestišča. Večji cestni posegi se predvidevajo na območju Branika (varna pot v šolo ter območje bivše kmetijske zadruge), na območju Trnovsko-Banjške planote, kjer bi izpostavili križišče in avtobusno obračališče v Grgarju, na območju Šempasa (pešpot Osek – Šempas) ter manjša vzdrževalna dela po celotni občini.

**Zavod za turizem – nove naloge, nov zagon**

V letu 2024 in 2025 bo imel Zavod za turizem Nova Gorica za delovanje več kot 1.000.000 EUR. Večja sprememba v proračunu za leto 2024 in 2025 je povišanje sredstev namenjenih za izvedbo dogodkov, ki imajo večji turistični potencial, z namenom večjega turističnega obiska domačih in tujih gostov, oziroma za podaljšanje dobe bivanja v destinaciji, povečanja prihodov dnevnih gostov, povišanje porabe ali kot dodatna ponudba obstoječi ponudbi v destinaciji. Vključeni so tudi tisti dogodki, ki imajo potencial sinergije za boljše turistične učinke, tako v smislu povezovanja med ponudniki kot ponujanja novih paketov interdisciplinarnih vsebin. Ta obseg vključuje predvsem turistično zanimive dogodke povezane z enogastronomijo in počitniškim obdobjem (poletno in novoletno dogajanje).

## Predloženo gradivo sestavljajo:

- Predlog **odloka o proračunu za leto 2024**, ki je sestavljen v skladu z veljavnimi javnofinančnimi predpisi in priročnikom za pripravo občinskih proračunov, ki ga vsako leto pripravi Ministrstvo RS za finance in predstavlja sumarni prikaz načrtovanih prihodkov, odhodkov, financiranja in zadolževanja občine v letu 2024 ter pravil sestave in izvrševanja proračuna.

- Številski del predloga **splošnega dela proračuna**, ki vsebuje načrtovane prihodke, odhodke (A. bilanca), račun finančnih terjatev in naložb (B. bilanca) in račun financiranja (C. bilanca), ki v skladu z ekonomsko klasifikacijo prikazuje razdelitev proračunskih sredstev po vrsti porabe glede na predpisan enotni kontni okvir za proračun lokalne skupnosti.

- Številčni del predloga **posebnega dela proračuna,** ki prikazuje porabo proračunskih sredstev po posameznih področjih porabe, programih, podprogramih in znotraj tega po posameznih proračunskih postavkah, kar pokaže za katere namene se bodo proračunska sredstva porabljala. Razdelitev postavk po kontih pa prikazuje kaj se bo za posamezen namen plačevalo.

- Predlog **načrta razvojnih programov za obdobje štirih let** (v nadaljevanju: NRP), v katerem so zajeti vsi večletni projekti, investicije in investicijska vzdrževanja večletnega značaja.

- Obrazložitve posameznih sestavin proračuna.

Skupaj s predlogom proračuna je pripravljen tudi predlog sklepa o Načrtu ravnanja z nepremičnim premoženjem Mestne občine Nova Gorica, ki vključuje načrt pridobivanja in načrt razpolaganja s stvarnim premoženjem, ki v tabelarični prilogi prikazuje, katero stvarno premoženje namerava občina pridobiti oz. prodati v letu 2024.

## Bilance proračuna in predlagani razrez proračunskih odhodkov vseh treh bilanc proračuna za leto 2024 po predpisanih programskih področjih

### Načrtovani prihodki

V proračunu je za leto 2024 načrtovano skupno 59,527 mio EUR prihodkov. Razrez po vrstah prihodkov je prikazan v grafikonu 1.

Grafikon 1: Razrez načrtovanih proračunskih prihodkov

*Davčni prihodki*

Davčni prihodki v letu 2024 predstavljajo 44 % vseh prihodkov proračuna in so predvideni v višini 26,343 mio EUR. Največji delež predstavlja dohodnina. V predlogu proračuna za leto 2024 je predvidena dohodnina z upoštevano povprečnino v višini 725 EUR. Drugi največji prihodek iz naslova davčnih prihodkov je iz naslova nadomestila na uporabo stavbnih zemljišč, ki je predviden v skupni višini 3,000 mio EUR za fizične in pravne osebe.

*Nedavčni prihodki*

Nedavčni prihodki so v letu 2024 načrtovani v višini 15,462 mio EUR. Znotraj teh prihodkov predstavljajo najpomembnejši vir prihodki iz naslova koncesijskih dajatev od iger na srečo, ki so predvideni v višini 4,600 mio EUR. Sledijo prihodki od drugih najemnin ki so v skupnem znesku predvideni v višini 3,872 mio EUR. Mednje spadajo najemnina za infrastrukturo dano v najem izvajalcem gospodarskih javnih služb, najemnina zemljišč in druge najemnine ter najemnine in uporabnine javnih zavodov.

Planirani so prihodki iz naslova komunalnih prispevkov v višini 1,887 mio EUR in sicer na podlagi ocene Oddelka za Okolje in prostor. Mednje je vključen prihodek iz naslova komunalne ureditve infrastrukturnih projektov v okviru Evropske prestolnice kulture EPK GO!2025 v višini 187 tisoč EUR, kar se odraža tudi na odhodkovni strani ter komunalni prispevek v zvezi z zemljišči PEC Kromberk, ki je ocenjen na 800 tisoč EUR.

Planiran je še prihodek iz naslova presežka Zdravstvenega doma za izgradnjo prizidka v višini 1,256 mio EUR.

*Kapitalski prihodki*

Kapitalski prihodki so predvideni v višini 2,670 mio EUR in vključujejo prodajo stavb ter prodajo kmetijskih in stavbnih zemljišč, ki so opredeljeni v Letnem načrtu razpolaganja s stvarnim premoženjem.

*Transferni prihodki*

Transferni prihodki so v predlogu načrtovani v višini 14,424 mio EUR. Višina le-teh je odvisna od ciklusa odobrenih investicij in aktiviranja razpisov.

Prejeta sredstva iz državnega proračuna so planirana v višini 9,660 mio EUR. Iz državnega proračuna pričakujemo refundacijo sredstev za več investicij, in sicer za prizidek zdravstvenega doma 4,109 mio EUR, za izvajanje infrastrukturnih projektov v okviru Evropske prestolnice kulture v višini 2,591 mio EUR, za postavitve sončnih elektrarn na strehah občinskih stavb v višini 600 tisoč EUR, za požarno takso v višini 200 tisoč EUR, za aglomeracijo Kromberk 56 tisoč EUR, za obnovo magistralnega voda DN 700 v višini 60 tisoč EUR ter drugih manjših investicij.

V planu so poleg drugih transferov za investicije planirana tudi druga prejeta sredstva za tekočo porabo v višini 455 tisoč EUR.

Prejeta sredstva iz občinskih proračunov so planirana v višini 192 tisoč EUR.

Prejeta sredstva iz državnega proračuna iz sredstev EU so planirana v višini 4,572. Največji priliv pričakujemo iz naslova izvajanja infrastrukturnih projektov v okviru Evropske prestolnice kulture v višini 2,491 mio EUR ter za regulacijo potoka Liskur v višini 549 tisoč EUR.

Prejeta sredstva iz EU so ocenjena v višini 613 tisoč EUR.

### Načrtovani odhodki

##### Splošni del proračuna:

Skupni odhodki so načrtovani v višini 64,047 mio EUR. Struktura razdelitve po vrstah odhodkov je prikazana v grafikonu 2.

Grafikon 2: Razrez načrtovanih proračunskih odhodkov po vrstah

Tekoči odhodki za leto 2024 so planirani v višini 14,059 mio EUR, tekoči transferi so planirani v višin 18,853 mio EUR in se v primerjavi z ocenjeno realizacijo za leto 2023 ne spreminjajo v bistvenem obsegu.

Investicijski odhodki so načrtovani v višini 29,452 mio EUR in se v primerjavi z ocenjeno realizacijo za leto 2023 višajo za 6,7 odstotnih točk.

Investicijski transferi se v primerjavi z ocenjeno realizacijo za leto 2023 povečujejo za 6 odstotnih točk in znašajo 1,682 mio EUR.

Skladno z odlokom o ustanovitvi je predvideno povečanje namenskega premoženja v Javni sklad malega gospodarstva v višini 121.716 EUR, kar je vrednostno enako vložku preteklih let.

##### Posebni del proračuna:

Največji investicijski izdatki v letu 2024 so na naslednjih proračunskih postavkah:

|  |  |
| --- | --- |
| 10152 | Investicija v Zdravstveni dom Nova Gorica |
| 10263 | EPK GO!2025 - infrastruktura |
| 07317 | Odvajanje in čiščenje odpadne vode v porečju Soče - Aglomeracija Kromberk |
| 07375 | Zelena transformacija Mestne občine Nova Gorica |
| 07367 | Fekalna kanalizacija Mestna občina Nova Gorica |
| 10271 | Ureditev OŠ Čepovan - II. in III. faza |

Investicija v Zdravstveni dom Nova Gorica:

Investicija je v teku. V letu 2022 je bilo izvedeno javno naročilo gradnje in podpisana gradbena pogodba za gradnjo Zdravstvenega doma Nova Gorica - 3. faza v vrednosti 12.712.991,40 EUR. V decembru 2022 je bil izvajalec uveden v delo (rok izvedbe je maj 2024, vendar bo predvidoma zaradi upravičenih razlogov podaljšan do julija 2024). V letu 2024 bo investicija financirana iz sredstev, ki so sofinancirana s strani Ministrstva za zdravje (cca 2.796.080,83 eur, zaprosili smo za dodatna sredstva v višini 1.312.558,34 eur) ter iz lastnega vira (3.700.000 eur), nakup opreme pa iz presežkov Zdravstvenega doma - Osnovno varstvo Nova Gorica. Sredstva bodo v letu 2024 porabljena za plačilo GOI del, investicijski nadzor, nadzor koordinatorja varnosti pri delu, plačilo najemnin nadomestnih parkirišč, projektantskega nadzora, izdelavi PID-ov ter dobavi opreme.

EPK GO!2025 – infrastruktura:

V okviru proračunske postavke je predvidena poraba sredstev za izvedbo projektov vezanih na infrastrukturne projekte v okviru Evropske prestolnice kulture EPK GO!2025. Sredstva na proračunski postavki se bodo v letu 2024 porabila za izdelavo projektne dokumentacije za vse projekte, ki se izvajajo v okviru proračunske postavke, za izvedbo gradnje, nakup opreme in stroške zunanjih izvajalcev povezanih z gradnjo na projektih EPK GO!2025 - Revitalizacija Trga Evrope, EPK GO!2025 - Vzpostavitev podporne infrastrukture za prog. razvoj Rafutskega paka z Laščakovo vilo, EPK GO!2025 - EPIC, EPK GO!2025 - SUPER 8, EPK GO!2025 - Kolesarska in peš povezava v okviru nadgradnje ŽPI ŽP Nova Gorica, EPK GO!2025 - Igrišča na meji in EPK GO!2025 - Trg Evrope - Lott 2. Do konca leta 2024 bodo navedeni projekti predvidoma skoraj v celoti fizično zaključeni, finančno pa se bodo zaključevali še v letu 2025. Na projektu EPK GO!2025 - Urbani zeleni pas je v letu 2024 predvidena izdelava projektne dokumentacije.

Odvajanje in čiščenje odpadne vode v porečju Soče - Aglomeracija Kromberk:

Postavka zajema izvedbo 12. odsekov kanalizacijskega omrežja za odpadno vodo znotraj aglomeracije 1515 Kromberk: Ulica Toma Brejca v Kromberku, ulica Vinka Vodopivca v Kromberku, Med Trtami v Kromberku, ulica Pod Škabrijelom v Kromberku, Erjavčeva ulica v Novi Gorici, Vojkova ulica v Novi Gorici, Ščedne v Novi Gorici, Ulica Barje v Novi Gorici, Ulica 25. junija v Novi Gorici, Ulica Velika pot v Solkanu, Ulica Klanec v Solkanu in Liskur v Rožni Dolini. V letu 2022 je bilo s strani MOP potrjeno sofinanciranje operacije in izvedeno javno naročilo za gradnjo. Razpis za gradnjo je bil uspešno oddan, pregleduje se veljavnost prispelih ponudb za gradnjo kanalizacijskega omrežja. Gradnja bo v celoti izvedena v letu 2023.

Zelena transformacija Mestne občine Nova Gorica:

V okviru postavke je predvidena izvedba projekta postavitve sončnih elektrarn na strehah občinskih stavb za potrebe samooskrbe. V prvi vrsti je predvidena postavitev malih sončnih elektrarn na strehe občinskih objektov s priključno močjo do 43 kW, po t.i. modelu »net metering«. Navedene investicije je potrebno izvesti do konca prihodnjega leta, v letošnjem letu pa je potrebno na Elektro Primorska podati popolno vlogo za izdajo soglasja za priklop. V pripravi je tudi paket objektov, kjer se predvidi postavitev nekoliko večjih sončnih elektrarn. Izvedba navedenih investicij je predvidena v naslednjem letu in letu 2025.

Fekalna kanalizacija Mestna občina Nova Gorica:

Postavka je namenjena izgradnji, rekonstrukciji in vzdrževanju javnega omrežja fekalne kanalizacije Mestne občine Nova Gorica (MONG). Glede na amortizacijske dobe obstoječih cevovodov planiramo vzdrževanje in rekonstrukcijo kanalizacijskih cevi in pripadajočih odvodnih elementov. Večji del sredstev proračunske postavke je namenjen izvedbi kanalizacijskega in drenažnega omrežja v naselju Gradišče nad Prvačino s priključitvijo na ČN Prvačina.

Ureditev OŠ Čepovan - II. in III. Faza:

Zaradi prostorske stiske in neizpolnjevanja normativov, je predvidena izvedba prizidka OŠ Čepovan z umestitvijo dveh dodatnih učilnic vrtca in pomožnih prostorov ter nato preselitev obstoječega oddelka, izvedba drugega prizidka z umestitvijo šolske kuhinje, jedilnice in knjižnice.. Izdelana je IZP, DGD in PZI dokumentacija in pridobljeno gradbeno dovoljenje za 2. in 3. fazo. Izvedeno je bilo javno naročilo za izbiro izvajalca za 2. fazo, ki je z deli pričel v oktobru 2023. V letu 2024 so predvidena sredstva za dokončanje del, nadzor in projekte izvedenih del. V letu 2025 so predvidena sredstva za izvedbo 3. faze.

Razrez odhodkov po področjih porabe za predlog plana za leto 2024 v primerjavi z ocenjeno realizacijo v letu 2023 je prikazan v tabeli 3.

|  |  |  |  |  |
| --- | --- | --- | --- | --- |
| **PK** | **Opis** | **Predlog proračuna 2024** | **Ocena realizacije 2023** | **Indeks** |
| 1 | 2 | 3 | 4 | 5=3/4 |
| 01 | POLITIČNI SISTEM | 393.204 | 415.180 | 94,71 |
| 02 | EKONOMSKA IN FISKALNA ADMINISTRACIJA | 285.000 | 256.816 | 110,97 |
| 03 | ZUNANJA POLITIKA IN MEDNARODNA POMOČ | 97.000 | 173.150 | 56,02 |
| 04 | SKUPNE ADMINISTRATIVNE SLUŽBE IN SPLOŠNE JAVNE STORITVE | 1.371.851 | 1.455.191 | 94,27 |
| 06 | LOKALNA SAMOUPRAVA | 5.160.122 | 5.451.647 | 94,65 |
| 07 | OBRAMBA IN UKREPI OB IZREDNIH DOGODKIH | 1.950.542 | 1.990.878 | 97,97 |
| 08 | NOTRANJE ZADEVE IN VARNOST | 38.375 | 33.600 | 114,21 |
| 10 | TRG DELA IN DELOVNI POGOJI | 100.000 | 100.000 | 100,00 |
| 11 | KMETIJSTVO, GOZDARSTVO IN RIBIŠTVO | 1.007.099 | 1.115.122 | 90,31 |
| 12 | PRIDOBIVANJE IN DISTRIBUCIJA ENERGETSKIH SUROVIN | 995.000 | 285.000 | 349,12 |
| 13 | PROMET, PROMETNA INFRASTRUKTURA IN KOMUNIKACIJE | 4.045.300 | 8.453.588 | 47,85 |
| 14 | GOSPODARSTVO | 1.914.050 | 1.396.808 | 137,03 |
| 15 | VAROVANJE OKOLJA IN NARAVNE DEDIŠČINE | 5.019.376 | 6.271.209 | 80,04 |
| 16 | PROSTORSKO PLANIRANJE IN STANOVANJSKO KOMUNALNA DEJAVNOST | 4.659.477 | 5.485.418 | 84,94 |
| 17 | ZDRAVSTVENO VARSTVO | 9.472.221 | 5.944.080 | 159,36 |
| 18 | KULTURA, ŠPORT IN NEVLADNE ORGANIZACIJE | 14.413.025 | 10.596.723 | 136,01 |
| 19 | IZOBRAŽEVANJE | 9.729.595 | 9.274.983 | 104,90 |
| 20 | SOCIALNO VARSTVO | 2.029.810 | 2.036.934 | 99,65 |
| 22 | SERVISIRANJE JAVNEGA DOLGA | 3.647.236 | 3.477.000 | 104,90 |
| 23 | INTERVENCIJSKI PROGRAMI IN OBVEZNOSTI | 527.500 | 327.036 | 161,30 |

##### Zadolževanje:

Predvideno je dodatno zadolževanje v višini 6,329 mio EUR pri domačih poslovnih bankah.

Naš cilj je pridobiti ugoden namenski kredit za namen financiranja lastnega deleža izgradnje zdravstvenega doma ter lastnega deleža pri investicijah, ki se bodo izvajale v okviru Evropske prestolnice kulture 2025.

Zaradi predpisane maksimalne kvote zadolževanja, ocenjujemo, da bi bilo smiselno predčasno odplačati tri obstoječe kredite katerih zapadlost je v letu 2025, saj proračun bremeni velik znesek odplačil anuitet kreditov. Nov kredit pa potrebujemo že v letu 2024, da se lahko navedene namenske investicije nemoteno izpeljejo.

##### Druge pomembne okoliščine, glede vprašanj, ki jih ureja predlagani odlok:

Predlagan je krajši »vacatio legis« od običajnega, in sicer naslednji dan po objavi v Uradnem listu RS, z namenom, da se izognemo začasnemu financiranju, kar nam bo omogočilo nemoteno izvrševanje proračuna s 1. 1. 2024.

**Mestnemu svetu Mestne občine Nova Gorica predlagamo, da obravnava predlog Odloka o proračunu Mestne občine Nova Gorica za leto 2024 in ga po obravnavi sprejme v prvem branju.**

Samo Turel

ŽUPAN

Pripravila:

Aleš Markočič, direktor občinske uprave

Mateja Mislej, vodja finančno-računovodske službe